Neuvoston päätöslauselma, annettu 27 päivänä maaliskuuta 1995, yhteisön sosiaalilainsäädännön saattamisesta kansallisen lainsäädännön osaksi ja soveltamisesta



Virallinen lehti nro C 168 , 04/07/1995 s. 0001 - 0002



NEUVOSTON PÄÄTÖSLAUSELMA, annettu 27 päivänä maaliskuuta 1995, yhteisön sosiaalilainsäädännön saattamisesta kansallisen lainsäädännön osaksi ja soveltamisesta (95/C 168/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon yhteisön sosiaalilainsäädännön tehokkaasta täytäntöönpanosta ja toteuttamisesta 21 päivänä joulukuuta 1992 tehdyt neuvoston päätelmät (1), sekä katsoo, että sosiaalipolitiikan alalla on jo olemassa huomattava määrä yhteisön lainsäädäntöä, etenkin työntekijöiden turvallisuuden ja terveyden alalla, on tärkeää, että jokainen jäsenvaltio saattaa kansallisen lainsäädäntönsä osaksi sille osoitetun yhteisön lainsäädännön täydellisenä ja täsmällisenä annetussa määräajassa, on myös tärkeää, että jäsenvaltiot toteuttavat kansallisen lainsäädännön, jonka osaksi yhteisön lainsäädäntö on saatettu, tehokkaan soveltamisen edellyttämät toimenpiteet, on tärkeää, että unionin kansalaisilla on oikeus käyttää hyväkseen yhteisön lainsäädäntöä, niiltä osin kuin se koskee heitä; yhteisön tuomioistuin on vaatinut, että kansallisten tuomioistuinten tulee tulkita kansallista lainsäädäntöä, jonka osaksi yhteisön direktiivejä on saatettu, näiden direktiivien perusteella, vain siinä tapauksessa, että direktiivit saatetaan jokaisen jäsenvaltion kansallisen lainsäädännön osaksi, on näiden valtioiden tekemillä sitoumuksilla merkitystä yhteisön puitteissa; jos direktiivejä ei ole saatettu täydellisenä ja täsmällisenä kansallisen lainsäädännön osaksi, voi Euroopan sosiaalialueen olemassaolo vaarantua, yhteisön lainsäädännön korkeatasoinen luonnostelu, jonka suuntaviivat neuvosto antoi päätöslauselmassaan 8 päivänä kesäkuuta 1993 (2), johdonmukaisten oikeussäännösten käyttäminen ja kansallisen lainsäädännön osaksi saattamista koskevien tarvittavien määräaikojen määrääminen helpottavat yhteisön lainsäädännön moitteetonta kansallisen lainsäädännön osaksi saattamista ja tehokasta soveltamista, jäsenvaltioiden on varmistettava yhteisön sosiaalipoliittisten säännösten ja määräysten täydellinen soveltaminen ja tehokas täytäntöönpano, ja valkoisessa kirjassaan "Politique sociale européenne: Une voie à suivre pour l'Union" ja erityisesti X luvussa komissio katsoo tärkeäksi, että yhteisön sosiaalilainsäädäntöä noudatetaan moitteettomasti jokaisessa jäsenvaltiossa, jotta sillä olisi todellista vaikutusta yksityishenkilöiden oloihin Euroopassa, I. KOROSTAA SEURAAVIA PERIAATTEITA: 1. On tärkeää, että yhteisön sosiaalilainsäädännöllä on konkreettisia vaikutuksia kansalaisten oloihin. Tätä tavoitetta ei saavuteta, jollei tämän lainsäädännön säännöksiä ja määräyksiä noudateta yhtä tehokkaasti kaikissa jäsenvaltioissa ja jollei direktiivejä saateta täsmällisesti kansallisen lainsäädännön osaksi. 2. Perustamissopimuksen määräysten mukaan komission velvollisuutena on varmistaa yhteisön lainsäädännön täydellinen saattaminen jäsenvaltioiden lainsäädännön osaksi, joiden tulee noudattaa sitä valiten tarpeelliset muodot ja keinot velvollisuuksiensa täyttämiseksi. Yhteisön tuomioistuin varmistaa, että yhteisön lainsäädäntöä noudatetaan. II. KEHOTTAA KOMISSIOTA: 3. Edistämään yhteisön sosiaalilainsäädännön kansallisen lainsäädännön osaksi saattamista ja soveltamista jäsenvaltioissa erityisesti: a) parantamalla jo ehdotusvaiheessa etukäteisten vaikutustutkimusten sisältöä, erityisesti mahdollisuuksien mukaan olemassa olevia kansallisia säännöksiä ja määräyksiä ja yhteisön säännöksiä ja määräyksiä koskevaa tietoa ja vaikutusten arviointia työllisyystilanteen ja pienten ja keskisuurten yritysten osalta, b) ehdottamalla tarpeeksi pitkiä kansallisen lainsäädännön osaksi saattamiskausia. 4. Ylläpitämään ja vahvistamaan kuulemismenettelyään, etenkin työmarkkinaosapuolten suhteen: a) työmarkkinaosapuolten kuuleminen yhteisön tasolla varmistaa vakaamman perustan yhteisön sosiaalilainsäädännölle ja siksi sitä tulee tehostaa, b) sen lisäksi direktiivien olisi mahdollisuuksien mukaan sallittava työmarkkinaosapuolten osallistuminen kansallisen lainsäädännön ja käytäntöjen mukaisesti yhteisön sosiaalilainsäädännön saattamiseen kansallisen lainsäädännön osaksi työehtosopimuksin tai kansallisella tasolla tehdyin sopimuksin; jäsenvaltioiden on kuitenkin toteutettava tarvittavat toimenpiteet varmistaakseen, että asiaan liittyvän direktiivin edellyttämä tulos voidaan kaikkina aikoina taata, c) asianomaista komiteaa kehotetaan tarvittaessa laatimaan toimivaltuuksiensa rajoissa asiakirjoja, joissa arvioidaan direktiivien täytäntöönpanoa. 5. Jotta voitaisiin arvioida työpaikan onnettomuusriskien laajuutta, joka osoittaa työntekijöiden terveyteen ja turvallisuuteen kohdistuneiden parannuskeinojen tulokset: - saattamaan loppuun käynnissä olevat toimet työpaikkaonnettomuuksia koskevien tilastojen yhdenmukaistamiseksi, ja - lisäämään yhteistyössä jäsenmaiden kanssa ammattisairauksista saatavilla olevaa tietoa. 6. Lisäämään olemassa olevien direktiivien täytäntöönpanoa koskevaa tietoa julkaisemalla säännöllisesti taulukoita, joista käyvät ilmi yksittäisten direktiivien saattamisessa jokaisen jäsenvaltion kansallisen lainsäädännön osaksi jäsenvaltioiden ilmoituksen mukaan toteutetut toimenpiteet. III. KEHOTTAA JÄSENVALTIOITA: 7. a) Toimittamaan komission käyttöön asiaankuuluvaa tietoa yhteisön lainsäädännön tehokkaasta täytäntöönpanosta 6 ja 9 kohdassa tarkoitettujen taulukoiden ja asiakirjojen perusteella noudattaen avoimuuden periaatetta, joka on osoitus unionin yhteenkuuluvuudesta. Komissio voi ohjata tämän tiedon tavanomaisia kanavia pitkin Euroopan parlamentille, neuvostolle, talous- ja sosiaalikomitealle ja alueiden komitealle, jotka näin saavat tietoa yhteisön sosiaalilainsäädännön täytäntöönpanosta; b) Rohkaisemaan työmarkkinaosapuolia osallistumaan aktiivisesti yhteisön lainsäädännön täytäntöönpanoon kansallisella tasolla, kunkin jäsenvaltion tarpeellisten menettelytapojen mukaisesti. IV. KEHOTTAA JÄSENVALTIOITA JA KOMISSIOTA: 8. Ehdottamaan, että luodaan yhteistyömuotoja tiedon keräämisen ja levittämisen edistämiseksi kussakin jäsenvaltiossa yhteisön lainsäädännön tehokkaassa täytäntöönpanossa saavutetuista tuloksista ja vaikeuksista, muun muassa vanhempien työtarkastajien komitean avulla sen valtuuksien rajoissa. 9. Lisäämään olemassa olevien direktiivien täytäntöönpanoa koskevaa tietoa laatimalla asiakirja jokaisesta direktiivistä ilmoittaen tarvittaessa sovitut ominaisuudet. Tämä asiakirja, joka toisi esiin direktiivin soveltamiseen liittyvät jäsenvaltioiden kokemukset tai vaikeudet, mahdollistaisi direktiivin vaikutuksen tai sen soveltamisessa ilmenevien vaikeuksien määrittämisen. V. SITOUTUU: 10. Pohtimaan säännöllisesti direktiivien saattamista kansallisen lainsäädännön osaksi erityisesti 6 ja 9 kohdassa tarkoitettujen taulukoiden ja asiakirjojen perusteella, rajoittamatta kuitenkaan komission valvontavaltuuksia. 11. Edistämään yhteisymmärrystä työmarkkinaosapuolten kanssa yhteisön tasolla yhteisön sosiaalilainsäädännön täytäntöönpanosta saatavia kokemuksia koskevien tarpeellisten pohdintojen yhteydessä. (1) EYVL N:o C 49, 19.2.1993, s. 6. (2) EYVL N:o C 166, 17.6.1993, s. 1.